夜聽許十損誦詩愛而有作
作者：杜甫
朝代：唐

paragraphs: 許生五臺賓，業白出石壁。
余亦師粲可，身猶縛禪寂。
何階子方便，謬引爲匹敵。
離索晚相逢，包蒙欣有擊。
誦詩渾遊衍，四座皆辟易。
應手看捶鉤，清心聽鳴鏑。
精微穿溟涬，飛動摧霹靂。
陶謝不枝梧，風騷共推激。
紫燕自超詣，翠駮誰翦剔。
君意人莫知，人間夜寥闃。